PATVIRTINTA

Kauno miesto savivaldybės tarybos

2025 m. kovo 18 d.

sprendimu Nr. T-163

**KAUNO MIESTO ŽELDYNŲ IR ŽELDINIŲ APSAUGOS TAISYKLĖS**

**I SKYRIUS**

**BENDROSIOS NUOSTATOS**

1. Kauno miesto želdynų ir želdinių apsaugos taisyklės (toliau – Taisyklės) parengtos vadovaujantis Lietuvos Respublikos želdynų įstatymu (toliau – Želdynų įstatymas), šio įstatymo įgyvendinamaisiais teisės aktais ir kitais Lietuvos Respublikoje galiojančiais teisės aktais.

2. Taisyklės reglamentuoja Kauno miesto savivaldybės (toliau – Savivaldybė) teritorijoje esančių želdynų ir želdinių apsaugos, tvarkymo, priežiūros, inventorizavimo tvarką, želdynų ir želdinių savininkų ir valdytojų teises ir pareigas tvarkant ir prižiūrint želdynus ir želdinius, draudimus viešuosiuose želdynuose.

3. Taisyklės yra privalomos visiems Savivaldybės teritorijoje esantiems želdynų ir želdinių savininkams ir valdytojams, želdynus ir želdinius prižiūrinčioms įmonėms, fiziniams ir juridiniams asmenims.

4. Už želdynų ir želdinių apsaugą, tinkamą jų priežiūrą ir tvarkymą atsako želdynų ir želdinių savininkai ar valdytojai.

5. Savivaldybės želdynų ir želdinių teritorijose esančių želdynų ir želdinių apsaugą, priežiūrą ir tvarkymą, būklės stebėseną, želdynų kūrimą ir želdinių veisimą organizuoja ir (ar) vykdo Savivaldybės vykdomoji institucija ar jos įgaliotas Savivaldybės administracijos direktorius (toliau – Institucija). Visus būtinus veiksmus minėtoms funkcijoms įgyvendinti atlieka Savivaldybės administracijos Aplinkos apsaugos skyrius (toliau – Aplinkos apsaugos skyrius).

6. Taisyklėse vartojamos sąvokos atitinka Želdynų įstatyme vartojamas sąvokas.

**II SKYRIUS**

**SAUGOTINI ŽELDINIAI**

 7. Saugotini želdiniai – medžiai ir krūmai, atitinkantys Lietuvos Respublikos Vyriausybės 2008 m. kovo 12 d. nutarimu Nr. 206 „Dėl Kriterijų, kuriuos atitinkantys medžiai ir krūmai priskiriami saugotiniems želdiniams, patvirtinimo“ patvirtintus augimo vietos, rūšies ir matmenų kriterijus, pagal kuriuos medžiai ir krūmai priskiriami saugotiniems, ir (ar) Savivaldybės tarybos sprendimu saugotinais paskelbti dendrologiškai, ekologiškai, estetiškai vertingi, kultūros paveldui ir kraštovaizdžiui reikšmingi medžiai ir krūmai, kuriems kirsti, kitaip pašalinti iš augimo vietos ar intensyviai genėti reikalingas leidimas ar sprendimas.

 8. Dendrologiškai, ekologiškai, estetiškai vertingus, kultūros paveldui ir kraštovaizdžiui reikšmingus medžius ir krūmus, išskyrus elektros tinklų proskynose augančius medžius, Savivaldybės taryba skelbia saugotinais želdiniais vadovaudamasi Kriterijais, pagal kuriuos dendrologiškai, ekologiškai, estetiškai vertingi, kultūros paveldui ir kraštovaizdžiui reikšmingi medžiai ir krūmai skelbiami saugotinais želdiniais, patvirtintais Lietuvos Respublikos aplinkos ministro 2007 m. gruodžio 29 d. įsakymu Nr. D1-716 „Dėl Kriterijų, pagal kuriuos dendrologiškai, ekologiškai, estetiškai vertingi, kultūros paveldui ir kraštovaizdžiui reikšmingi medžiai ir krūmai skelbiami saugotinais želdiniais, patvirtinimo“. Institucija per 20 darbo dienų nuo Savivaldybės tarybos sprendimo dėl medžių ir krūmų paskelbimo saugotinais želdiniais priėmimo Lietuvos Respublikos viešojo administravimo įstatymo 9 straipsnyje nurodytais atvejais per Nacionalinę elektroninių siuntų pristatymo, naudojant pašto tinklą, informacinę sistemą arba registruotąja pašto siunta informuoja saugotinais paskelbtų želdinių savininkus ir valdytojus, elektros tinklus, šilumos perdavimo tinklus, magistralinius dujotiekius ir naftotiekius (produktotiekius) eksploatuojančius asmenis, kai želdiniai patenka į šių inžinerinių tinklų apsaugos zoną. Informacija apie Savivaldybės tarybos sprendimą dėl medžių ir krūmų paskelbimo saugotinais želdiniais, laikantis asmens duomenų apsaugą reglamentuojančių teisės aktų reikalavimų, per 20 darbo dienų nuo Savivaldybės tarybos sprendimo dėl medžių ir krūmų paskelbimo saugotinais želdiniais priėmimo paskelbiama Savivaldybės interneto svetainės skiltyje „Aplinka“.

**III SKYRIUS**

**Želdynų ir želdinių APSAUGA, priežiūra ir tvarkymas**

9. Leidimai kirsti, kitaip pašalinti iš augimo vietos ar intensyviai genėti saugotinus želdinius (toliau – Leidimas) išduodami ir sprendimai kirsti, kitaip pašalinti iš augimo vietos ar intensyviai genėti saugotinus želdinius (toliau – Sprendimas) priimami vadovaujantis Leidimų kirsti, kitaip pašalinti iš augimo vietos ar intensyviai genėti saugotinus želdinius išdavimo, prašymų perskaičiuoti želdinių atkuriamosios vertės kompensaciją nagrinėjimo ir sumokėtos kompensacijos grąžinimo tvarkos aprašu, patvirtintu Savivaldybės tarybos 2023 m. gegužės 23 d. sprendimu Nr. T-187 „Dėl Leidimų kirsti, kitaip pašalinti iš augimo vietos ar intensyviai genėti saugotinus želdinius išdavimo, prašymų perskaičiuoti želdinių atkuriamosios vertės kompensaciją nagrinėjimo ir sumokėtos kompensacijos grąžinimo tvarkos aprašo patvirtinimo“.

10. Teikiant derinti projektus Teritorijų planavimo dokumentų rengimo ir teritorijų planavimo proceso valstybinės priežiūros informacinėje sistemoje ir Žemėtvarkos planavimo dokumentų rengimo informacinėje sistemoje, vadovaujantis Priklausomųjų želdynų plotų normų apskaičiavimo tvarkos aprašu, patvirtintu Lietuvos Respublikos aplinkos ministro 2007 m. gruodžio 21 d. įsakymu Nr. D1-694 „Dėl Viešųjų atskirųjų želdynų plotų normų ir priklausomųjų želdynų plotų normų apskaičiavimo tvarkos aprašo patvirtinimo“, privaloma nurodyti priklausomųjų želdynų plotų normas sutartiniuose žymėjimuose (proc.) ir grafinėje dalyje.

11. Medžius, kurių kamieno skersmuo 1,3 metro aukštyje yra 12 ar daugiau centimetrų, augančius miestų gyvenamųjų vietovių požeminių inžinerinių tinklų apsaugos zonose ir ant pastatų dalių, kirsti, kitaip pašalinti iš augimo vietos ar intensyviai genėti žemės sklypo savininkas, valdytojas ar naudotojas (išskyrus atvejus, kai jau gautas leidimas kirsti, kitaip pašalinti ar intensyviai genėti medžius) gali tik pateikęs Institucijai Taisyklių priede nustatytos formos pranešimą apie ketinimą kirsti, kitaip pašalinti iš augimo vietos ar intensyviai genėti medžius (toliau – Pranešimas) iki darbų pradžios likus ne mažiau kaip 10 darbo dienų. Kartu su Pranešimu privalomai pateikiami šie dokumentai:

11.1. žemės sklypo plano kopija;

11.2. Nekilnojamo turto registro centrinio duomenų banko išrašo apie nuosavybės teise įregistruotą žemės sklypą kopija;

11.3. įgaliojimo kopija (jei prašymą ir dokumentus pasirašo ir teikia įgaliotas asmuo);

11.4. numatomų kirsti, kitaip pašalinti iš augimo vietos ar intensyviai genėti medžių schema, kuri rengiama žemės sklypo plano pagrindu, joje pažymint požeminius inžinerinius tinklus, požeminių inžinerinių tinklų apsaugos zonas, pastatus ir kiekvieno numatomo kirsti, kitaip pašalinti iš augimo vietos ar intensyviai genėti medžio augimo vietą, numerį, rūšį ir skersmenį 1,3 m aukštyje.

12. Gavusi Pranešimą, Institucija per 5 darbo dienas nuo jo gavimo dienos patikrina, ar Pranešime nurodyti medžiai nėra priskiriami saugotiniems želdiniams, ir tokiu būdu, kokiu buvo pateiktas Pranešimas, informuoja Pranešimą pateikusį asmenį, ar Pranešime nurodytiems medžiams kirsti, kitaip pašalinti iš augimo vietos ar intensyviai genėti reikia gauti Leidimą arba dėl jų turi būti priimtas sprendimas.

13. Elektros tinklus, šilumos perdavimo tinklus, magistralinius dujotiekius ir naftotiekius (produktotiekius) eksploatuojantys asmenys ar jų įgalioti tretieji asmenys, ketinantys kirsti, kitaip pašalinti iš augimo vietos ar intensyviai genėti medžius, kurių kamieno skersmuo 1,3 metro aukštyje yra 12 ar daugiau centimetrų, šių objektų miestų gyvenamųjų vietovių apsaugos zonose, privalo likus iki darbų pradžios ne mažiau kaip 5 darbo dienoms raštu apie tai informuoti žemės, kurioje auga želdiniai, savininką, valdytoją ar naudotoją, taip pat Instituciją (išskyrus dėl medžių ir (ar) krūmų, augančių elektros tinklų proskynose) ir nurodyti medžio vietą (adresą ar koordinates).

14. Aplinkos apsaugos skyriaus specialistas saugotinus želdinius, dėl kurių kirtimo ir (ar) intensyvaus genėjimo išduotas Leidimas ar priimtas Sprendimas, pažymi raudonais dažais. Kertamas saugotinas želdinys pažymimas simboliu „X“, intensyviai genimas – simboliu „:“, persodinamas ar kitaip pašalinamas iš augimo vietos – simboliu „V“.

15. Želdinių atkuriamosios vertės kompensacijų lėšos pervedamos į Savivaldybės aplinkos apsaugos rėmimo specialiosios programos sąskaitą ir naudojamos viešųjų želdynų ir želdinių apsaugai, priežiūrai ir tvarkymui, želdynų ir želdinių būklės stebėsenai, viešųjų želdynų kūrimui ir želdinių veisimui, želdynų ir želdinių inventorizavimui, atskirųjų želdynų žemės sklypų formavimui, šių sklypų kadastro duomenų nustatymui ir jų įrašymui į Nekilnojamojo turto kadastrą, viešųjų želdynų ir želdinių būklės Kauno mieste ekspertizėms atlikti. Institucija kiekvienais metais, ne vėliau kaip iki vasario 1 d., Savivaldybės interneto svetainės skiltyje „Aplinka“ paskelbia informaciją apie želdinių atkuriamosios vertės kompensacijų lėšų panaudojimą per praėjusius kalendorinius metus.

16. Savivaldybės želdynų ir želdinių teritorijose atlikus želdinio (-ių) kirtimo ir (ar) genėjimo darbus, susidariusios atliekos (šakos) ir mediena turi būti pristatytos AB „Kauno energija“ (Jėgainės g. 12, Kaunas) biokuro gamybai.

17. Asmenys dėl Savivaldybės želdynų ir želdinių teritorijose esančių želdinių, kurie dėl vėjo, sniego, žaibo ar kitų priežasčių išversti, nulaužti ir (ar) kai jie kelia pavojų asmenims, jų turtui, statiniams ar eismo saugumui, telefonu, raštu ar elektroniniu laišku informuoja Aplinkos apsaugos skyrių telefono numeriu (0 37) 42 24 67, el. p. aplinkos.apsaugos.skyrius@kaunas.lt (darbo metu). Labai skubiu atveju asmenys gali informuoti UAB „Kauno gatvių apšvietimas“ dispečerinę telefono numeriu (0 37) 74 64 44, mob. tel. +370 685 53 552, el. p. dispecerine@kaunosviesa.lt (po darbo valandų) arba kviesti pagalbą Skubiosios pagalbos tarnybų telefono numeriu 112.

18. Želdynų ir želdinių priežiūros ir tvarkymo darbai vykdomi vadovaujantis Želdynų įstatymu, želdynų projektais, kai tokius projektus privaloma parengti, Medžių ir krūmų, vandens telkinių, esančių želdynuose~~,~~ priežiūros taisyklėmis, patvirtintomis Lietuvos Respublikos aplinkos ministro 2008 m. sausio 18 d. įsakymu Nr. D1-45 „Dėl Medžių ir krūmų, vandens telkinių, esančių želdynuose, priežiūros taisyklių patvirtinimo“. Želdynų statiniai ir įrenginiai prižiūrimi ir tvarkomi vadovaujantis statinių projektais ir (ar) tokių objektų priežiūrą ir tvarkymą reglamentuojančiais teisės aktais.

19. Vykdydami statybos darbus, įskaitant valstybinės reikšmės kelių ir viešosios geležinkelių infrastruktūros kelių ir jų įrenginių statybos ir remonto darbus, fiziniai ir juridiniai asmenys turi laikytis Želdinių apsaugos, vykdant statybos darbus, taisyklių, patvirtintų Lietuvos Respublikos aplinkos ministro 2010 m. kovo 5 d. įsakymu Nr. D1-193 „Dėl Želdinių apsaugos, vykdant statybos darbus, taisyklių patvirtinimo“.

20. Viešieji atskirieji želdynai tvarkomi ir prižiūrimi pagal želdynų projektus, išskyrus šiuos želdinių priežiūros ir tvarkymo darbus: kasmetinį medžių ir krūmų genėjimą, nudžiūvusių, pavojų asmenims, jų turtui, statiniams ar eismo saugumui keliančių, invazinių medžių ir krūmų kirtimą, medžių ir krūmų atžalų pašalinimą, tręšimą, želdynų statinių ir įrenginių tvarkymą ir kitus želdynų ir želdinių priežiūros darbus, skirtus gerai fizinei ir estetinei želdyno būklei palaikyti.

21. Viešųjų želdynų ir želdinių priežiūros ir tvarkymo metu turi būti išsaugoti augantys sveiki, gyvybingi, estetiniu ir ekologiniu požiūriu vertingi, perspektyvūs augalai – dar nepasiekę gamtinės brandos ar ją pasiekę, tačiau nekeliantys nei fizinio, nei ligų ar kenkėjų židinių susidarymo pavojaus aplinkai. Draudžiama kirsti, kitaip iš augimo vietos pašalinti ar intensyviai genėti saugotinus medžius viešuosiuose želdynuose ir viešuosius želdinius, kurie priskiriami saugotiniems medžiams, nuo kovo 15 dienos iki rugpjūčio 1 dienos, išskyrus atvejus, kai jie kelia pavojų asmenims, jų turtui, statiniams, eismo ar skrydžių saugumui, taip pat kai tai būtina remontuojant, rekonstruojant ar tiesiant naują valstybinės ar vietinės reikšmės kelią, įgyvendinant ypatingos valstybinės svarbos projektus.

22. Želdynai ir želdiniai nuo ligų ir kenkėjų saugomi vadovaujantis Želdynų ir želdinių sanitarinės apsaugos taisyklėmis, patvirtintomis Lietuvos Respublikos aplinkos ministro aplinkos ministro 2007 m. gruodžio 14 d. įsakymu Nr. D1-675 „Dėl Želdynų ir želdinių sanitarinės apsaugos taisyklių patvirtinimo“.

23. Valstybinės reikšmės parkų, kitų viešųjų želdynų, viešųjų ir konfesinių kapinių, gatvių želdinių, kitoje negu privačioje žemėje augančių saugotinų želdinių genėjimą, priežiūrą ir tvarkymą gali atlikti tik Želdynų įstatymo 21 straipsnio 5 dalyje nurodytą kvalifikaciją turintys želdynų ir želdinių priežiūros ir tvarkymo specialistai.

24. Želdinius, kurie auga viešosios geležinkelių infrastruktūros kelių ir jų įrenginių, geležinkelio želdinių apsaugos zonose, tvarko ir naujus želdinius šiose zonose veisia viešosios geležinkelių infrastruktūros valdytojas. Želdinius, kurie auga geležinkelių paslaugų įrenginiams priskiriamų geležinkelio kelių ir jų įrenginių, privažiuojamųjų geležinkelio kelių ir jų įrenginių apsaugos zonose, saugo ir tvarko geležinkelių paslaugų įrenginiams priskiriamų geležinkelio kelių, privažiuojamųjų geležinkelio kelių savininkas ar valdytojas.

25. Valstybinės reikšmės automobilių kelių želdiniai prižiūrimi ir tvarkomi vadovaujantis Želdynų įstatymu, Lietuvos Respublikos kelių įstatymu ir Kelių priežiūros tvarkos aprašu, patvirtintu Lietuvos Respublikos Vyriausybės 2004 m. vasario 11 d. nutarimu Nr. 155 „Dėl Kelių priežiūros tvarkos aprašo patvirtinimo“.

26. Savivaldybės želdynų ir želdinių teritorijose sodinti želdinius galima tik suderinus su Aplinkos apsaugos skyriumi.

27. Savivaldybės želdynų ir želdinių teritorijose medžiai ir krūmai veisiami vadovaujantis Želdynų įrengimo ir želdinių veisimo taisyklėmis, patvirtintomis Lietuvos Respublikos aplinkos ministro 2007 m. gruodžio 29 d. įsakymu Nr. D1-717 „Dėl Želdynų įrengimo ir želdinių veisimo taisyklių patvirtinimo“.

28. Medžių persodinimas Savivaldybės želdynų ir želdinių teritorijose vykdomas tais atvejais, kai nėra galimybės jų išsaugoti augimo vietoje – platinant gatves, vykdant statybos ar rekonstravimo darbus, formuojant kraštovaizdį:

28.1. Persodinami sveiki, gerai išsivystę, be mechaninių pažeidimų, šalčio plyšių ir persodinimui paruošti medžiai.

28.2. Draudžiama persodinti medžius jų vegetacijos metu, taip pat medžius su sausa viršūne, stiebo ir (ar) šaknų puviniu, ligotus, vienašone, nesusiformavusia laja, neišsivysčiusia šaknų sistema.

28.3. Draudžiama persodinti medžius jų vegetacijos metu, taip pat medžius, didesnius nei 20 cm skersmens (1,3 m aukštyje), išskyrus tuos atvejus, kai yra pateikiama 5 metų specializuotos įmonės garantija, kad persodinus želdinį (-ius) nebus pažeistos medžio gyvybinės funkcijos.

29. Savivaldybės želdynų ir želdinių teritorijose pasodintus ar persodintus medžius privaloma ne mažiau kaip 3 metus prižiūrėti vadovaujantis Taisyklių 18 punkte nurodytu Lietuvos Respublikos aplinkos ministro įsakymu. Jeigu pasodinti ar persodinti medžiai per 3 metų priežiūros laikotarpį neprigyja, privaloma neprigijusius medžius pašalinti, o į jų vietą pasodinti naujus.

30. Savivaldybės želdynų ir želdinių teritorijose veisiamų medžių ir krūmų asortimentas parenkamas vadovaujantis Sodmenų kokybės reikalavimais, patvirtintais Lietuvos Respublikos aplinkos ministro 2007 m. gruodžio 14 d. įsakymu Nr. D1-674 „Dėl Sodmenų kokybės reikalavimų patvirtinimo“.

**IV SKYRIUS**

**Želdynų ir želdinių inventorizavimas, apskaita IR BŪKLĖS STEBĖSENA**

31. Želdynai ir želdiniai inventorizuojami vadovaujantis Želdynų ir želdinių inventorizavimo ir apskaitos taisyklėmis, patvirtintomis Lietuvos Respublikos aplinkos ministro 2008 m. sausio 8 d. įsakymu Nr. D1-5 „Dėl Želdynų ir želdinių inventorizavimo ir apskaitos taisyklių patvirtinimo“, visoje Savivaldybės teritorijoje, neatsižvelgiant į žemės, kurioje jie yra, nuosavybės formą.

32. Želdynų ir želdinių inventorizavimo darbus organizuoja ir informaciją apie inventorizavimo darbus Savivaldybės interneto svetainės skiltyje „Aplinka“ skelbia Institucija.

33. Želdynų ir želdinių inventorizavimą Savivaldybės teritorijoje atlieka teisės aktų nustatyta tvarka išrinktas (-i) paslaugos teikėjas (-ai). Jis (jie), pateikę asmens dokumentą ir Institucijos išduotą patvirtinimą raštu apie jos pavedimu atliekamus inventorizavimo darbus, turi teisę darbo dienomis šviesiu paros metu įeiti į teritorijas, kuriose auga želdiniai, ir atlikti jų inventorizavimo darbus.

34. Želdynų ir želdinių inventorizavimas atliekamas želdynų ir želdinių erdvinius duomenis registruojant į Topografijos ir inžinerinės infrastruktūros informacinę sistemą. Pasikeitus duomenims, Topografijos ir inžinerijos infrastruktūros informacinėje sistemoje kaupiami želdynų ir želdinių duomenys turi būti atnaujinami.

35. Savivaldybės želdynų ir želdinių teritorijose esančių želdynų ir želdinių būklės stebėseną Savivaldybė vykdo pagal Savivaldybės želdynų ir želdinių būklės stebėsenos planą, parengtą vadovaujantis Želdynų ir želdinių būklės stebėsenos programa, patvirtinta Lietuvos Respublikos aplinkos ministro 2008 m. sausio 14 d. įsakymu Nr. D1-31 „Dėl Želdynų ir želdinių būklės stebėsenos programos patvirtinimo“. Želdynų ir želdinių būklės stebėsenos duomenų tvarkymas ir kaupimas vykdomas taip, kaip nurodyta Želdynų įstatymo 15 straipsnyje.

**V SKYRIUS**

**ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJA**

36. Kauno miesto želdynų ir želdinių apsaugos, priežiūros ir tvarkymo komisija (toliau – Komisija) – Savivaldybės tarybos sudarytas kolegialus organas. Komisija savo veikloje vadovaujasi Želdynų įstatymu ir Komisijos nuostatais, kuriuos tvirtina Savivaldybės taryba. Komisija Želdynų įstatymo 13 straipsnio 10 dalyje nustatytais atvejais ir tvarka Institucijai teikia išvadas dėl būtinybės kirsti ar kitaip pašalinti iš augimo vietos saugotinus želdinius.

37. Komisijos tikslas – užtikrinti kokybišką želdynų ir želdinių apsaugą, priežiūrą, tvarkymą, želdynų kūrimą Savivaldybės ne miškų ūkio paskirties žemėje.

**VI SKYRIUS**

**ŽELDYNŲ IR ŽELDINIŲ SAVININKŲ IR VALDYTOJŲ TEISĖS IR PAREIGOS**

38. Želdynų ir želdinių savininkai ir valdytojai privalo:

38.1. saugoti želdynus ir želdinius, tinkamai juos prižiūrėti ir tvarkyti, užtikrinti želdinių gerovę;

38.2. leisti želdynus ir želdinius inventorizuojantiems specialistams Taisyklių 33 punkte nustatyta tvarka atlikti želdinių inventorizavimo darbus;

38.3. nenaudoti invazinių rūšių augalų želdynams įrengti ir nesodinti invazinių rūšių augalų, išskyrus istorinius želdynus.

39. Želdynų ir želdinių savininkai ir valdytojai turi teisę nustatyti želdynų lankymo sąlygas (laiką, renginių organizavimo tvarką, lankytojų teises ir pareigas).

40. Viešųjų želdynų savininkai ir (ar) valdytojai turi teisę apriboti ar uždrausti lankymąsi šiuose želdynuose, kai juose vykdomi priežiūros ir tvarkymo darbai. Apie priimtą sprendimą apriboti ar uždrausti viešojo želdyno lankymą viešųjų želdynų savininkai ir (ar) valdytojai privalo paskelbti Savivaldybės interneto svetainėje (kai viešojo želdyno savininkė ir (ar) valdytoja yra Savivaldybė) ir želdynų informaciniuose stenduose ne vėliau kaip prieš 3 darbo dienas iki numatytų apribojimų pradžios.

**VII SKYRIUS**

**DRAUDIMAI VIEŠUOSIUOSE ŽELDYNUOSE**

41. Viešuosiuose želdynuose draudžiama:

41.1. fiziniams ir juridiniams asmenims savavališkai sodinti, persodinti, genėti, kirsti ar kitaip šalinti želdinius;

41.2. kirsti, laužyti, gręžti ar kitaip žaloti (kalti vinis, tvirtinti reklaminius skydus ir kt.) medžius, krūmus, jų šakas, skinti lapus, žiedus, vaisius, nukirsti, pažeisti šaknis, trypti pomedį;

41.3. leisti iš medžių sulą, pjaustinėti, lupti medžio žievę, tašyti, kapoti kamieną, daryti kitus mechaninius medžio pažeidimus;

41.4. kabinti ant medžių sūpuokles, virves;

41.5. važinėti sportinėmis ir bevariklio transporto priemonėmis, išskyrus takus;

41.6. be leidimo važiuoti motorinėmis transporto priemonėmis, kur neįrengta kieta danga;

41.7. statyti motorines transporto priemones ne tam skirtose vietose;

41.8. deginti atliekas, lapus, šakas, kūrenti laužus ne tam skirtose vietose;

41.9. be leidimo statyti palapines, laikinus statinius, reklaminius skydus;

41.10. gaudyti ir naikinti paukščius, žvėris, smulkiąją fauną, ardyti skruzdėlynus;

41.11. pilti šiukšles, buitines atliekas, pakuotes, sugrėbtus lapus, sniegą (išskyrus neužterštą druskomis ir nukastą nuo želdyne esančių takų) ir kt.;

41.12. valyti sniegą nuo stogų, neapsaugojus želdinių;

41.13. sandėliuoti statybines ir kitas medžiagas, prekių atsargas ir tarą;

41.14. leisti gyvūnams atlikti gamtinius reikalus ant medžių ir krūmų.

**VIII SKYRIUS**

**TAISYKLIŲ VYKDYMO UŽTIKRINIMAS IR ATSAKOMYBĖ UŽ JŲ PAŽEIDIMUS**

42. Taisyklėse nustatytų reikalavimų laikymosi kontrolę užtikrina Institucija. Teisę surašyti administracinių nusižengimų protokolus už Taisyklių nesilaikymą turi Savivaldybės administracijos direktoriaus įgalioti darbuotojai ir Lietuvos Respublikos administracinių nusižengimų kodekse nurodyti pareigūnai.

43. Fiziniai ir juridiniai asmenys, neteisėtai sunaikinę želdinius ir (ar) padarę žalą želdynų ir želdinių savininkų ar valdytojų želdynams ir želdiniams, teisėtiems interesams ar želdynams ir želdiniams kaip aplinkos objektams, privalo visiškai ją atlyginti ir, jeigu yra galimybė, atkurti iki pažeidimo buvusią būklę.

44. Fiziniai ir juridiniai asmenys, pažeidę Taisykles, atsako Lietuvos Respublikos administracinių nusižengimų kodekso nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno miesto želdynų ir želdinių

apsaugos taisyklių

priedas

**(Pranešimo forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pranešimą teikiančio fizinio asmens vardas, pavardė arba juridinio asmens pavadinimas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(adresas, telefono numeris, el. paštas)

Kauno miesto savivaldybės vykdomajai institucijai

**PRANEŠIMAS APIE KETINIMĄ KIRSTI, KITAIP PAŠALINTI IŠ AUGIMO VIETOS AR INTENSYVIAI GENĖTI MEDŽIUS**

\_\_\_\_\_\_\_\_\_\_\_\_\_\_\_\_

(data)

Kaunas

Pranešu apie ketinimą kirsti, kitaip pašalinti iš augimo vietos ar intensyviai genėti *(reikiamus žodžius pabraukti)* medžius, augančius požeminių inžinerinių tinklų apsaugos zonoje / ant pastatų dalių *(reikiamus žodžius pabraukti)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(inžinerinių tinklų rūšis, inžinerinių tinklų apsaugos zonos dydis metrais pagal Lietuvos Respublikos specialiųjų žemės naudojimo sąlygų įstatymą)

žemės sklype \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(žemės sklypo adresas, kadastro Nr.)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(numatomi atlikti darbai, kiekvieno medžio žymėjimo numatomų kirsti, kitaip pašalinti iš augimo vietos ar intensyviai genėti medžių schemoje numeris, rūšis ir skersmuo 1,3 m aukštyje)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(medžių kirtimo, kitokio pašalinimo iš augimo vietos ar intensyvaus genėjimo priežastis)

Pateikiu šiuos dokumentus:

1. Žemės sklypo plano kopiją, \_\_\_ lap.

2. Nekilnojamojo turto registro centrinio duomenų banko išrašo apie nuosavybės teise įregistruotą žemės sklypą kopiją, \_\_\_ lap.

3. Įgaliojimo kopiją (jei prašymą ir dokumentus pasirašo ir teikia įgaliotas asmuo), \_\_\_ lap.

4. Numatomų kirsti, kitaip pašalinti iš augimo vietos ar intensyviai genėti medžių schemą, \_\_\_ lap.

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (parašas) (vardas ir pavardė)

\_\_\_\_\_\_\_\_\_\_\_\_\_\_\_\_\_\_\_\_